google/wiki40b huggingface dataset:
Königlich Preußische Militär-Eisenbahn

Historie

Den ble bygget etter den fransk-prøyssiske krig for å gi jernbanetroppene øvelsesmuligheter, etter at jernbanens strategiske betydning hadde vist seg svært viktig i den pågående krigen. Den militære jernbanen ble forvaltet av Königliche Direction der Militäreisenbahn.
Den 26. februar 1874 ble det gitt ordre til å bygge banen. Den 45,6 km lange strekningen fra Berlin Militärbahnhof (Schöneberg) til Kummersdorf Schießplatz kunne åpnes allerede 15. oktober 1875. Den løp frem til Zossen ca. 30 km parallelt med strekningen til Berlin-Dresdener Eisenbahngesellschaft og bøyet deretter av i sydvestlig retning. Den 1. mai 1897 ble den forlenget med ytterligere 25 km frem til Jüterbog Militärbahnhof.
Offentlig transport ble også tillatt på strekningen, mellom Berlin og Zossen imidlertid først fra 1. november 1888.

Pionéerstrekning for elektrifisering

Til utprøvelse av elektrisk togdrift ble strekningen elektrifisert i en lengde på 33 km. mellom Berlin-Marienfelde og Zossen av det såkalte Studiengesellschaft für elektrische Schnellbahnen, som bestod av AEG, Königlich Preußische Eisenbahn-Verwaltung, og Siemens. 
1901 ble på denne strekningen første gang en hastighet over 160 km/t oppnådd, og 7. oktober 1903 første gang en toghastighet over 200 km/t. 27. oktober samme år stilte AEGs forsøkstog med 210,2 km/t enda en verdensrekord.
Skeppsbron 46

Skeppsbron 46 er en bygning i Cadmus-kvartalet på Skeppsbron i Stockholm.

Historikk

Huset ble oppført i 1648 for bakeroldermannen Wickman Corneliusson og er det eneste på Skeppsbron som fortsatt har en fritrapp. Bygningen var på slutten av 1600-tallet eid av dommer Jonas Hansson Merling (død 1697) og ble i 1742 solgt til Nils Schönborg. Han var deleier i tobakksspinneriet Schönborg & Almquist som trolig lå i huset. Fra den tiden eksisterer det en tegning av en ombygging. Ifølge boken Boken om Gamla stan er «rådman Merlings 1600-talshus hårt ombyggt». Mot Skeppsbron fikk huset et lavt enetasjes påbygg på hver side av inngangen som inneholdt butikker, disse er senere revet.
Bygningen skiller seg lett ut i Skeppsbroraden siden fasaden heller mye bakover, til tross for at fundamenteringen er forsterket. Det kan skyldes at de bakre delene av huset har sunket, mens fasaden står på fastere grunn eller på kairester fra middelalderen. Husets vinduer mot Skeppsbron har blitt justert opp gjennom årene, disse står i lodd og danner trapesformede vindunisjer.
Dagens hus har fire etasjer og en loftsetasje og har fem vindusakser mot Skeppsbron. Sokkeletasjens fasade er oppdelt i en høy murt steinsokkel og en rustika del med mindre vinduer, noe som var vanlig på pakkhus på 1600-tallet. I de øvre etasjene er vinduene utsmykket med gesimser. Fasaden ble opprustet 2011.
I hjørnet Södra Dryckesgränd/Skeppsbron ligger Stockholms eneste kurvmakerfirma, Larsson Korgmakare. Der arbeider tredje og fjerde generasjonen kurvmakere. I bygningen finnes det også leiligheter, og tidligere (før 1930-tallet) hadde Sjöhistoriska museet sine lokaler her.
Akbar Hydari

Virke

Hydari var utdannet ved St. Xavier's College i Bombay og arbeidet fra 1888 i statsforvaltningen i Britisk India. I 1905 kom han i tjeneste for nizamen av Hyderabad og tjenestegjorde i forskjellige ledende stillinger. Han ledet utbygging av skolevesenet og reform av statsfinansene. Hydari planla etableringen av Osmania University.
I 1920 var han en kort periode i Britisk India som sjefbokholder i Bombay. Etter å ha vendt tilbake til Hyderabad ledet han departementet for politi, rettsvesen og allmenne saker. I 1921 ble han leder for finansdepartementet. Hyderi ledet også det statlige jernbaneselskapet og Hyderabad (Deccan) Company. Han ledet 1930–1931 Hyderabads delegasjon til rundebordskonferansen om Indias framtid i London. Den 13. mars 1937 ble Hydari utnevnt til statsminister og leder for eksekutivrådet. Han overtok statsministerposten etter Kishen Pershad. I juli 1941 ble han utnevnt til medlem av visekongens av Indias utøvende råd. Han ble da etterfulgt av Sayyad Hafiz Mohammed Ahmed, nawab av Chhatari, som statsminister og flyttet til New Delhi.
Hydari var også arkeologisk interessert og var involvert i etableringen av Archaeological Department i Hyderabad. Samlingen han skaffet seg av miniatyrbilder ble testamentert til Prince Albert Museum i Bombay og State Archaeological Museum i Hyderabad.

Utmerkelser

Hydari hadde en rekke ærestitler og mottok mange utmerkelser. Han ble tildelt titlene Nawab Hyder Jung Bahadur. I 1928 mottok Hydari britisk adelskap ved utnevnelse til Knight Bachelor. Han kunne dermed føye tiltaleformen sir til sine mange titler. I 1936 ble han utnevnt til medlem av Det kongelige råd i Storbritannia. Hydari var æresdoktor ved Osmania University og University of Madras.

Familie

Sønnen Muhammad Saleh Akbar Hydari var guvernør i Assam fra 1947 til 1948.
Jesuittkirken i Warszawa

Historie

Kirken ble bygd av Sigismund III og Andrzej Bobola etter initiativ av Piotr Skarga i årene 1609–1626, i renessansestil etter tegninger av Jan Frankiewicz. I 1627 hadde kirken tre kapeller, og i 1625 ble Urszula Mayerin, en stor tilhenger av Jesuittordenen, gravlagt der. Hun var Sigismund IIIs elskerinne og hadde stor politisk innflytelse. Graven hennes ble plyndret og ødelagt av svenskene og brandenburgerne på 1650-tallet, under den svenske invasjonen av Polen. Det praktfulle alteret, bestående av rent sølv, ble også stjålet. I de senere år ble kirken mer og mer storartet, med rik barokkinnredning samt marmoralter og -gulv. To nye kapeller ble bygd.
Kirken ble sprengt i luften av tyskerne etter Warszawaoppstanden under andre verdenskrig. I årene 1948–1957 ble kirken gjenoppbygd i en noe forenklet arkitektonisk stil, og fikk en manieristisk fasade. Kirkeindret fikk derimot en noe mer moderne form, siden hele innredningen gikk tapt med den tyske ødeleggelsen av Warszawa.
I kirken finnes i dag fragmenter av det praktfulle gravmonumentet til Jan Tarło, utformet av Jan Jerzy Plersch i hvit og svart marmor i 1753, samt de rekonstruerte epitafene til Sarbiewski, Konarski, Kopczyński og Kiliński. Kirken er mest kjent for sitt maleri av Vår nådige Frue, som biskop Juan de Torres brakte med seg til Polen i 1651 som en gave fra pave Innocent X, samt et trekrusifiks fra 1383.
Moldeelva (Gulen)

Vannkvalitet og fiske

I likhet med andre vassdrag i området ble fiskebestandene i Moldeelva på siste del av 1900-tallet negativt påvirket av sur nedbør. Men geologien i Moldevassdraget skiller seg ut i forhold til de fleste andre vassdragene i kommunen, for i de øvre og nordlige delene av vassdraget består berggrunnen overveiende av prekambrisk amfibolitt og gabbro. Disse mer basiske bergartene motvirker surheten i nedbøren og bidro til en bedre vannkvalitet og forhold for fisk i disse delene av vassdraget. Lenger sør i vassdraget er berggrunnen surere og mindre motstandsdyktig mot sur nedbør. Hele vassdraget var imidlertid periodevis surt, og en biologisk undersøkelse av bunndyr ved munningen av elva viste at vassdraget var blant de beste i kommunen med hensyn til bunndyr, selv om bunndyrfaunaen også her var middels påvirket av det sure vannet. De vannkjemiske undersøkelsene ble bekreftet av status for fiskebestandene, da Nordalsvatnet hadde bedre forhold for fisk enn det sørlig beliggende Moldevatnet, hvor ørretbestanden døde ut alt på 1960-tallet. I Nordalsvatnet var det også en viss nedgang i fiskebestandene, men dette skjedde ikke før på 1980-tallet.
Antoine Darquier de Pellepoix

Antoine Darquier de Pellepoix (født 23. november 1718 i Toulouse, død 18. januar 1802, samme sted) var en fransk astronom. Han oppdaget Ringtåken i 1779.
Francesco Geminiani

Biografi

Faren ga ham den første musikkundervisningen. Opplæring i fiolinspill fikk han av Carlo Ambrogio Lonati i Milano, og senere av Arcangelo Corelli i Roma. Undervisning i komposisjon kan han ha fått av Alessandro Scarlatti. Etter avsluttet utdannelse i 1707 var han fiolinist ved hjemstedets orkester, og fra 1711 førstefiolinist og dirigent ved operaorkesteret i Napoli. I 1714 reiste han til London hvor han ved hjelp av mesénen William Capell, 3. Jarl av Essex kunne undervise og komponere. Geminiani foretok flere vellykkede konsertreiser til Irland i 1730-årene som befestet hans ry som virtuos.
Sammen med Georg Friedrich Händel oppførte Geminiani sine fiolinkonserter ved kongens hoff i London. Etter en reise til Frankrike rundt 1750 besluttet han seg for å slå seg ned i Paris, men vendte likevel tilbake til England i 1755. Hans forretningsmessige aktiviteter vekslet mellom et mislykket forsøk på å utgi et musikktidsskrift, noen ikke helt vellykkede forsøk på å drive kunsthandel (også av egne malerier), forfatterskap av musikkteoretiske verk, samt å leve av sitt virtuose fiolinspill. Fra 1759 var han konsertmester hos Charles Coote, Earl of Bellamont i Dublin.
På en reise til Dublin i 1761 stjal en tjener et nesten ferdig musikkverk, og ifølge Geminianis slektninger ble han så sjokkert over det tapte arbeidet at det bidro til hans død et påfølgende året.

Musikk

Ifølge den engelske musikkteoretikeren Charles Burney var Concerti grossi op. 3 (1733) grunn nok til å fastslå at Geminiani var den fremste av alle levende mestre. I samtiden ble Geminiani beundret for sitt grep om harmonikken. Musikkhistorikeren Hawkins beskrev modulasjonsteknikken hans som banebrytende, siden han brøt de gjengse reglene for overgangen fra en toneart til en annen, og han regnet Geminiani som en av de komponister som frigjorde musikken fra de «lovmessige bånd som blir forsøkt håndhevet uten autoritet». 
Geminianis komposisjoner utmerkes av fantasirikdom, uttrykksfylde og varme, men kan også kritiseres for mangel på stringens og utvikling. Selv beundreren Burney irettesatte Geminiani for den irregulære melodiske strukturen.
En typisk arbeidsmåte for Geminiani var å ta enklere originaler, f.eks Corellis fiolinsonater op 5 og utbrodere dem på en svært selvstendig måte. Burney karakteriserte denne arbeidsmåte som musikalsk kokekunst.
Signs

Handling

Graham Hess (Mel Gibson) er en tidligere prest som forlot både sin jobb og sin tro da kona hans døde i en bilulykke. En morgen finner han en gigantisk kornsirkel i åkeren utenfor huset sitt. Barna hans tror at dette er skapt av fiendtlige romvesener som har til hensikt og komme til jorden, men Graham avskriver det som en barnslig spøk. Men så dukker disse kornsirklene opp over hele verden, og når flere merkelige ting begynner å skje, må Graham revurdere sin mistanke.
Adelir Antônio de Carli

Bakgrunn

I 2006 gjorde den katolske presten i bispedømmet Paranaguá seg bemerket som menneskerettighetsforkjemper ved å klage over myndighetenes mishandling av samme bys hjemløse, noe som førte til anholdelse av fire embedsmenn, mens tre andre tok flukten.
Fader Carli gjennomførte den 13. januar 2008 en fire timers ballongferd fra Ampère i Paraná over den argentinske grensen til San Antonio i provinsen Misiones med bruk av 600 ballonger og hvor han nådde en høyde på 5,3 km.

Ulykken

For å samle inn penger til et religiøst værested for lastebilsjåfører på havnen i Paranaguá lettet Carli, som også var erfaren fallskjermhopper, med 1000 ballonger søndag ettermiddag den 20. april 2008 iført hjelm, vanntett termodrakt og fallskjerm, samt medbringende GPS-utstyr, satellittelefon, mat og annet utstyr til overlevelse i minst fem dager. Planen var å fly til byen Dourados 750 km mot nordvest og slå en rekord om å være i luften i minst 19 timer.
I telefonintervju fortalte presten til den brasilianske TV-kanalen Globo at han hadde problemer med å benytte sitt GPS-utstyr, og at han hadde det meget kaldt, men godt. Ifølge kassereren i hans sogn Sao Cristovao, Denise Gallas, nådde Carli en høyde på 6 000 meter og dalte deretter til ca. 2 500 meter på den planlagte ferden, men sterk vind førte ham sørover ut over Atlanterhavet.
Da hans satellittelefon etter åtte timers flyvning var i ferd med å gå tom for strøm, foretok han selv en siste oppringning til havnemyndighetene i Paranaguá, og forklarte at han mistet høyde og var nødt til å gå ned på havet. Hans siste nødrop i satellittelefonen lød: «Vær vennlig, kom og redd meg. Send hjelp.»
Ifølge Denise Gallas var han da ca. 50 km fra kysten.

Søket

Resultatet av det brasilianske luftvåpens søk i tre døgn og den brasilianske flåtes, som ble avblåst 29. april, samt søk med et privat fly og med fiskebåter, var kun funn av enkelte ballongstykker utenfor kysten og intet annet.
Forsyningsskipet «Anna Gabriela» ved en av det statlige oljeselskap Petrobras' boreplattformer utebor Rio de Janeiro fant den 3. juli 2008 omkring 100 km utenfor kysten underkroppen av et lik hvis bekledning lignende den ettersøkte.
DNA-test med sammenligning av DNA-prøver fra prestens bror bekreftet den 29. juli 2008, at liket var Adelir de Carli. Begravelsen fant senere sted i Ampère.
Tromsø prosti

Tromsø prosti er et tidligere prosti i Nidaros bispedømme, senere i Hålogaland bispedømme.
Backergården

Backergården er et forretningspalass med adresse til  Kongens Gate 31 i Kvadraturen, Oslo. Bygget ble oppført i 1895 etter tegninger av arkitekt Herman Backer.

Bygningen

Gården ble satt opp for å huse forretningsmannen Johan Paul Jørgen Alexander Backers voksende pelsforretning. Arkitekt Herman Backer ble engasjert for å tegne bygningen. Den er oppført med en bærende skjelettkonstruksjon av stål, noe som gjør de store vindusarealene mulige. Fasaden er ellers kledd med norsk marmor fra Dunderlandsdalen i  Rana kommune.
Stilmessig er gården holdt i nybarokk med inspirasjon fra  Chigaco-skolens arbeider. Fasadens komposisjon er svært lik den ett år eldre og mye høyere Prudential-bygningen i Buffalo, New York, av Louis Sullivan. Gården føyer seg således sammen med Tostrupgården inn i rekken av forretningsgårder i Oslo med amerikansk arkitonisk uttrykk.
Backergården ble i 1976 regulert for bevaring etter plan- og bygningsloven som del  «Kristiania-planen», foreslått av Fortidsminneforeningen i 1974. Den er innskrevet på Byantikvarens gule liste som spesielt bevaringsverdig. Bygningens interiør er registrert i Fortidsminneforeningens interiørregister.
Grunnfør fuglefredningsområde

Grunnfør fuglefredningsområde ligger i Hadsel kommune i Nordland. Fuglefredningsområdet ligger på Grunnfør på Austvågøya. Området har et areal på 1650 dekar, hvorav 671 dekar landareal. Fuglefredningen er innført for å bevare områdets rike fugleliv og deres livsmiljø, særlig av hensyn til områdets sentrale betydning som trekkområde for kortnebbgås.
Innenfor fuglefredningsområdet ligger Lågen naturreservat.
Metriopepla

Utseende

En middelsstor, noe flat, avlangt oval, brungul eller brunrød skjoldbille, arten er nokså variabel i fargen. Hodet er forholdsvis bredt, såvidt synlig ovenfra. Hodet er knapt synlig ovenfra. Antennene er svarte, ganske tynne, betydelig lengre enn hode + pronotum. Dekkvingene er tett og kraftig punkterte, rundede, spissen kan være bredt rundet eller noe tilspisset.

Levevis

Både larver og voksne lever på planter og eter fra dem.

Utbredelse

Arten er vidt utbredt i Afrika. Denne artern er knyttet til treet Kigelia africana (Bignoniaceae).
Trashiyangtse

Trashiyangtse, også skrevet Trashi Yangtse, er et av de 20 dzongkhag (fylkene) i Bhutan. Inntil 1992 var fylket en del av Trashigang fylke, som ligger sør-sørøst for Trashiyangste.
Nasjonalparken Bomdeling viltreservat ligger i fylket. Her har den svært sjeldne svarthalstranen sitt vintertilhold.
Figur

Figur og figurer brukes som betegnelse blant annet på bildemotiver, nummererte illustrasjoner i trykte skrifter, tegn, merker og grafiske uttrykksformer. Figurer står da i motsetning til blant annet ren tekst. Talltegn, logiske tegn, bildesymboler, allegoriske bildeframstillinger og lignende, kan bli kalt figurer. Betegnelsen brukes også om små statuetter av dyr og mennesker, blant annet små plastdokker og tinnsoldater.
I heraldikken deles våpenskjoldenes innhold inn i to kategorier: figurer og farger (tinkturer). I skjold (eller skjoldfelt) er bakgrunnen en tinktur, mens de motiver som er plassert på denne bakgrunnen, er figurer. Figuren eller figurene har en annen tinktur enn bakgrunnen. Både bakgrunn og figurer består av fargeflater.
Våpenskjoldenes figurer deles inn i to typer: heroldsfigurer (også kalt heraldiske figurer) og alminnelige figurer. Heroldsfigurene er nærmest geometriske inndelinger av skjoldet, så som bjelke, stolpe også kalt pæl, og sparre. De alminnelige figurer er alle andre figurer, enten de er hentet fra virkelighetens verden eller fantasien.
Bumerker består av figurer utformet som streker eller linjer uten faste farger. Disse figurene kan være helt enkle som en vinkelformet strek eller en trekant, men kan også være sammensatt av flere figurtyper, for eksempel trekant med et kors på toppunktet (kalt «jomfrua»), eller sammensetninger med en hovedstav, tverrstreker på denne, sikksakk-fot nederst og mange andre variasjoner. Slike figurer, brukt som kjennetegn for personer, blir kalt for bumerker.
Command & Conquer: Generals – Zero Hour

Forskjeller fra Generals

Zero Hour fortsetter historien fra kampanjene i Generals, i tre nye kampanjer, igjen med USA, GLA og Kina, men de skal nå spilles i omvendt rekkefølge. I denne utvidelsen gjeninnføres et kjennetegn fra tidligere C&C-spill, som ikke var å finne i Generals, nemlig filmer mellom oppdragene med skuespillere. I Zero Hour får spilleren se reportere gi opplysninger om det neste oppdraget.
En annen forskjell er den nye muligheten til å begrense antall masseødeleggelsesvåpen hvert lag kan bygge i et spill, til ett. I tidligere C&C-spill var det også bare mulig å bygge ett slikt våpen per lag.

Generaler

Zero Hour innfører ikke helt nye krigsmakter å spille med, men deler inn de tre eksisterende i tre spesialiserte grupper hver . Hver av de nye spillbare lagene setter spilleren i rollen som en general. Disse spesialiserte lagene gir både tilgang til gamle våpen og kjøretøy fra sin krigsmakt, og i tillegg nye spesielt til sin fløy. De eksisterende lagene USA, Kina og GLA er fremdeles mulig å spille med, og de får også noen av de nye enhetene.
De nye generalene er:

General Challenge

Zero Hour innfører en kampanjeliknende oppdragsserie, der spilleren velger en av de nye generalene, og skal kjempe mot hver av de andre generalene i arrangerte slag. Den siste generalen spilleren må spille mot, er kinesiske General «Tigress» Leang, som bare opptrer her. General Leang har tilgang til våpen og enheter fra alle de tre krigsmaktene.
Alps Tour

Alps Tour er en turneringsserie (tour) i golf for herrer som sanksjoneres av golfforbundene i Frankrike, Italia, Østerrike, Sveits og Marokko. Den regnes for å ligge to nivåer under Europatouren og ett nivå under Challenge-touren, på linje med den britiske PGA EuroPro Tour og den tyske EPD Tour.
De fleste av spillerne på Alps Tour kommer fra arrangørlandene. De beste spillerne på tourens pengeliste får tildelt plasser i del 2 på Europatourens kvalifiseringsskole, og de fem beste får begrensede spillerettigheter på Challenge-touren.
Qianwei

Qianwei (kinesisk: 犍为县; pinyin: Qiánwéi Xiàn) er et fylke i provinsen Sichuan i Folkerepublikken Kina. Det ligger innen byprefekturet Leshan.
I 1999 var innbyggertallet 568 965.
Nordnorsk vitensenter

Nordnorsk vitensenter er et populærvitenskapelig lærings- og opplevelsessenter på universitetscampus ved Universitetet i Tromsø.

Målgrupper og aktiviteter

Skoleklasser er Vitensenterets hovedmålgruppe og tilbyr både pedagogiske aktiviteter og egen aktivitet i utstillinga.
Allmenheten har tilgang til Vitensenteret del aller fleste dagene i året og kan både utforske utstillingene og se film i planetariet.
Blåkläder

AB Blåkläder (Sverige), ble grunnlagt i Svenljunga 1959. Det ble først kjent som Gustonbolaget.

Blåkläder internasjonalt

Blåkläder AB Sverige er det styrende organet i Blåkläder. De har flere datterselskaper rundt om i verden, slik som i USA, Storbritannia, Norge, Hongkong, Canada, Finland, Tyskland og Østerrike.
Blåkläder har en egen fabrikk i Vietnam der produserer rundt én million plagg årlig. Fabrikken er SA8000-sertifisert, en garanti for at barnearbeid ikke forekommer ved deres fabrikker.

Blåkläder Norge

Kleshuset Aug. P. Horn ble i 1898 etablert med lokaler i Karl Johansgate.
I 1925 ble av økonomiske årsaker virksomheten flyttet til Moss. Etter hundre år med samme navn byttet Aug. P. Horn i 1995 navn til Horn Yrkesklær AS, og kort etter flyttet selskapet inn i lokaler på Jeløya.
I 1999 ble selskapet kjøpt opp av det svenske Blåkläder-konsernet, men fortsatte virket som før og under samme navn.
1. mars 2001 skiftet selskapet nok en gang navn (til Blåkläder AS) og har hovedkontor og besøksadresse på Solgaard Skog i Moss.
Sverrir Sverrisson

Klubbkarriere

Sverrisson spilte for en rekke toppklubber på Island, blant disse KA og ÍBV, før han i 1998 gikk til svenske Malmö FF. Han spilte 31 kamper og scoret sju mål for klubben i Allsvenskan, men vendte tilbake til Island da klubben rykket ned etter 1999-sesongen.
Sverrisson spilte for Fylkir fra 2000 til 2003, samt for Breiðablik i 2004, før han la opp.

Landslagskarriere

Sverrisson spilte 17 kamper for Islands herrelandslag i fotball. Sverrisons første kamp for landslaget var 5. juni 1996, da Island slo Kypros 2–1 på hjemmebane i en vennskapskamp. Sverrisson har også spilt to kamper og scoret to mål for Islands U17-lag.

Privat

Sverrissons bror, Eyjólfur Sverrisson, er tidligere landslagsspiller og kaptein på det islandske landslaget. Eyjólfur Sverrisson ble senere trener for landslaget.
Ascension

Geografi

Ascension ligger like vest for Den midtatlantiske ryggen. Avstanden til St. Helena lenger sør er 1300 km, mens det er 1504 km til nærmeste punkt på kysten av Afrika og 2232 km til nærmeste punkt i Sør-Amerika. Øya har et areal på omkring 97 km². 
Høyeste punkt er Green Mountain på 845 moh.

Historie

Øya ble oppdaget av portugiseren João da Nova i 1501. Afonso de Albuquerque fant øya på nytt på Kristi himmelfartsdag i 1503. Øya forble ubebodd til 1815, da Storbritannia stasjonerte marineinfanteri der som sikringstiltak i forbindelse med Napoléons forvisning til St. Helena. Etter å ha vært styrt av Royal Marines, ble øya underlagt kolonien St. Helena i 1922. I 2002 ble det innført lokalt folkevalgt selvstyre og i 2009 ble øya likestilt med de andre i det oversjøiske territoriet St. Helena, Ascension og Tristan da Cunha.
På Ascension ligger flybasen Wideawake Field bygget under andre verdenskrig. Royal Air Force benytter denne basen til forsyning av basen Mount Pleasant på Falklandsøyene. Dessuten opprettholder det amerikanske forsvaret en rakettsporingsstasjon her. Under Falklandskrigen var Ascension sentral som forsyningsbase.

Befolkning

Ved folketellingen i 2016 hadde øya 806 innbyggere, hvorav 556 var sankthelenere, mens 250 tilhørte andre nasjonaliteter.
Den største byen er Georgetown på vestkysten, med 560 innbyggere (2003).
Sanguan

Sanguan (kinesisk: 三官; Wade–Giles: San-kuan, = «de tre embedsmenn»; eller Sanyuan 三元, eller Sanguan dadi 三官大帝) er en samlebetegnelse for tre daoistiske guddommer: Tianguan, Himmelens hersker; Diguan, Jordens hersker; og Shuiguan, vannenes hersker.
De tre er blitt æret siden det østlige Handynastis tid (Zhang Jiao).
Oxford Street

Historikk

Gaten følger den romerske veien mellom Hampshire og Colchester, som gjennom middelalderen ble den viktigste utfartsveien fra byen. Mellom det 12. århundre og 1782 het den Tyburn Street, etter elven Tyburn som rant rett sør for den, og som nå er lagt i rør under gaten. Den var den siste strekningen på de dødsdømtes reise fra Newgate fengsel til galgen ved Tyburn, like ved stedet hvor Marble Arch står nå.
Mot slutten av det 18. århundre ble flere av jordene som lå ved gaten kjøpt av jarlen av Oxford, og området ble deretter bebygget. I løpet av det 19. århundre ble en rekke store butikker og varehus etablert der, og den har holdt på sin posisjon som Londons handlesentrum.

Kollektivtransport

Det er fire undergrunnsstasjoner som har inngang fra Oxford Street: Marble Arch, Bond Street, Oxford Circus og Tottenham Court Road.

Trivia

På det britiske Monopolbrettet er Oxford Street en del av det grønne settet, det nest dyreste, sammen med Regent Street og Bond Street.